Evander-goudmyn gaan grootste deel van arbeidsmag aflêArgieffoto Die National Union of Mineworkers (NUM) is in kennis gestel dat die Evander-goudmyn in Mpumalanga glo die grootse deel van sy werkersmag gaan aflê. Tshilidzi Mathavha, streeksekretaris van NUM, het gesê die unie is geskok en hartseer oor Evander se voorneme om 1 722 werkers af te dank. Volgens Mathavha het dié myn, ŉ filiaal van Pan African Resources, ŉ totale arbeidsmag van 1 812. “Die maatskappy het NUM ingelig die afleggings is as gevolg van ŉ ou myn met infrastruktuur wat onvoldoende is en agteruitgaan, hoë operasionele koste soos elektrisiteit, arbeidskoste en ŉ lae goudprys.” NUM is teen die aflegging gekant omdat elke mynwerker volgens die unie gemiddeld tien ander mense finansieel ondersteun. “Dit beteken talle mense sal negatief geraak word deur die afleggings.” NUM het gesê hy is bekommerd dat wanneer mynmaatskappye afdeling 189 van die Wet op Arbeidsverhoudinge gebruik hulle dit nie in ooreenstemming met die Wet op die Ontwikkeling van Minerale en Petroleumhulpbronne doen nie. Dié wet dui aan dat die eienaar van ŉ mynreg na oorlegpleging met geregistreerde vakbonde of geaffekteerde werknemers of hul genomineerde verteenwoordigers waar daar nie so ŉ vakbond is nie, die minister op die voorgeskrewe wyse in kennis moet stel: Eerstens wanneer daar heersende ekonomiese toestande is wat veroorsaak dat die wins tot inkomsteverhouding minder as 6% gemiddeld vir ŉ aaneenlopende tydperk van 12 maande is, tweedens wanneer ŉ mynaanleg verminder of afgesluit word met die moontlike effek dat 10% of meer van die arbeidsmag of meer as 500 werknemers, wat ook al die minste is, waarskynlik in enige 12 maande-tydperk afgelê gaan word. Volgens Mathavha is daar ŉ behoefte aan transformasie in die mynbedryf wat die klem op menslike ontwikkeling en nie net die winsoogmerk plaas nie.